Коми Республикаса Юралысь Вячеслав Гайзер нуöдiс республикаса Государственнöй Сöветлöн фракцияясöс петкöдлысьяскöд Коми Республикаса Веськöдлан котырö выль пырысьяс кузя консультацияяс

Кыдзи пасйис Вячеслав Гайзер, вежсьöмъясыс инмасны оз сöмын министръяслы. Вежсьöмъясыс сiдзжö лоöны олöмö пöртысь власьт органъяслöн аппарат уджын, лоö содтöма «быд тшупöда чиновниклысь кывкутöм, сы лыдын меставывса асвеськöдлан тшупöдын, ассьыныс могъяс збыльмöдöм вöсна».

«Единая Россия» фракцияöс петкöдлысьяскöд аддзысьлiгöн республикаса Юралысь аттьöалiс депутатъясöс матысса вояс вылö Регион сöвмöдан уджтас лöсьöдны да видлавны отсалöмысь, мый вöлi йöзöдöма тöвшöр тöлысь 15 лунö «Единая Россия» партийнöй конференция вылын.

Вячеслав Гайзер сiдзжö пасйис, мый виччысьö депутатъяссянь регионса Веськöдлан котыр лöсьöдöм кузя вöзйöмъяс: «Кора тiянöс гöгöрвоны менсьым видзöдлассö да виччыся, мый сетанныд подулалöм вöзйöмъяс кандидатъяс серти и сы кузя, кыдзи колö тайö юкöнын уджавны олöмö пöртысь власьтлы».

«Справедливая Россия», «КПРФ» да «ЛДПР» фракцияясса йöзкöд сёрнитiгöн В.Гайзер пасйис, мый кутö лача сы вылö, мый тайö партияясыс отсаласны пöртны олöмö регион сöвмöдан уджтас.

Вячеслав Гайзер шыöдчис фракцияяс дорö корöмöн сетны Коми Республикаса Веськöдлан котырлысь выль состав лöсьöдöм кузя вöзйöмъяссö тöвшöр тöлысь 28 лунöдз.